Ο νεαρός ταλαντούχος βοτανοθεραπευτής, ονόματι Σου Σιεν, είχε ένα πρόβλημα.
Θα έπρεπε να είναι μια νικηφόρος στιγμή-
μόλις είχε ανοίξει το δικό του φαρμακείο.
Αλλά αγόρασε τις προμήθειές του από τον πρώην εργοδότη του,
και ο μνησίκακος άνδρας του πούλησε σάπια βότανα.
Καθώς ο Σου Σιεν αναρωτιόταν τι να κάνει με το άχρηστο εμπόρευμα,
ασθενείς κατέκλυσαν το μαγαζί του.
Πανούκλα χτύπησε την πόλη,
και δεν είχε τίποτα να τους δώσει.
Πάνω που άρχισε να πανικοβάλλεται,
η γυναίκα του, Μπάι Σου Τζεν, έφτιαξε ένα φάρμακο χρησιμοποιώντας τα σάπια βότανα.
Αμέσως, το φάρμακό της θεράπευσε όλους τους άρρωστους κατοίκους.
Μέχρι και το πρώην αφεντικό αγόρασε από τα σάπια βότανα
για να φροντίσει την οικογένειά του.
Αμέσως μετά, ένας μοναχός, o Φα Χάι πλησίασε τον Σου Σιεν,
προειδοποιώντας τον πως υπήρχε ένας δαίμονας στο σπίτι του.
Είπε πως ο δαίμονας ήταν η Μπάι Σου Τζεν.
Ο Σου Σιεν γέλασε.
Η καλόκαρδη, εφευρετική γυναίκα του δεν ήταν δαίμονας.
Ο Φα Χάι επέμενε.
Είπε στο Σου Σιεν να της σερβίρει κρασί με σανδαράχη
την 5η μέρα του 5ου μήνα,
όταν οι δαίμονες είναι πιο αδύναμοι.
Αν δεν ήταν δαίμονας, του εξήγησε, τότε δεν θα την έβλαπτε.
Ο Σου Σιεν έδιωξε ευγενικά τον μοναχό,
χωρίς να σκοπεύει να δώσει το κρασί στη Μπάι Σου Τζεν.
Αλλά καθώς έφτανε η μέρα, αποφάσισε να το δοκιμάσει.
Μόλις το κρασί ακούμπησε τα χείλη της
έτρεξε στο δωμάτιο, λέγοντας πως δεν ένιωθε καλά.
Ο Σου Σιεν της ετοίμασε ένα φάρμακο και πήγε να δει αν είναι καλά.
Αλλά αντί για τη γυναίκα του, βρήκε στο κρεβάτι
ένα τεράστιο, άσπρο ερπετό με ματωμένη διχαλωτή γλώσσα.
Έπεσε νεκρός από το σοκ.
Όταν η Μπάι Σου Τζεν άνοιξε τα μάτια της,
αμέσως κατάλαβε τι συνέβη.
Στην πραγματικότητα, η Μπάι Σου Τζεν ήταν ένα αθάνατο φίδι
με θαυμαστές μαγικές ικανότητες.
Με τις δυνάμεις της μπόρεσε να μεταφορφωθεί σε άνθρωπο
και να καλυτερεύσει τη μοίρα της και του άντρα της.
Η μαγεία της δεν μπορούσε να συνεφέρει τον Σου Σιεν,
αλλά υπήρχε ένας ακόμη τρόπος να τον σώσει:
ένα βότανο που χάριζε μακροζωία και μπορούσε να δώσει πίσω ζωή,
φυλαγμένο από τον Γέρο του Νότιου Πόλου
στις απαγορευμένες κορυφές του βουνού Κουν Λουν.
Έφτασε στο βουνό πάνω σε ένα σύννεφο,
και συνέχισε περπατώντας, περνώντας πύλες και καμάρες,
ώσπου είδε μία ταμπέλα που έγραφε «μόνο αθάνατοι»
πάνω από μια ασημένια γέφυρα.
Στην απέναντι πλευρά,
δύο ακόλουθοι του Γέρου φύλασσαν το βότανο.
Η Μπάι Σου Τζεν μεταμφιέστηκε σε μοναχό
και τους είπε ότι ερχόταν να προσκαλέσει τον Γέρο στη μάζωξη των θεών.
Όταν πήγαν να μεταφέρουν το μήνυμά της,
εκείνη πήρε φύλλα από το βότανο κι έφυγε τρέχοντας.
Οι υπηρέτες κατάλαβαν ότι τους ξεγέλασε και την κυνήγησαν.
Η Μπάι Σου Τζεν πέταξε στον ένα μια μαγική σφαίρα.
Καθώς ο άλλος την πλησίαζε,
εκείνη έκρυψε το βότανο κάτω από τη γλώσσα της,
αλλά η μαγεία του έκανε και τους δύο να πάρουν τις κανονικές μορφές τους.
Όταν το ράμφος του γερανού άρχισε να τη σφίγγει,
εμφανίστηκε ο Γέρος.
Τη ρώτησε γιατί ρίσκαρε τη ζωή της για να κλέψει το βότανο
αφού ήταν ήδη αθάνατη.
Η Μπάι Σου Τζεν μίλησε για την αγάπη της για τον Σου Σιεν.
Ακόμα κι αν δεν ήθελε να είναι μαζί της αφού έμαθε πως ήταν δαίμονας,
ήταν αποφασισμένη να τον επαναφέρει στη ζωή.
Οι δυο τους είχαν μια καρμική σχέση που μετρούσε χιλιάδες χρόνια.
Όταν η Μπάι Σου Τζεν ήταν ένα μικρό φίδι,
ένας ζητιάνος θα τη σκότωνε,
αν δεν την έσωζε ένας περαστικός.
Ο σωτήρας της ήταν ο Σου Σιεν στην προηγούμενη ζωή του.
Συγκινημένος από την προθυμία της να ρισκάρει τη ζωή της,
ο Γέρος την άφησε να φύγει με το μαγικό βότανο.
Η Μπάι Σου Τζεν γύρισε σπίτι να συνεφέρει τον Σου Σιεν.
Όταν άνοιξε τα μάτια του,
η παγωμάρα στο τρομαγμένο βλέμμα του έγινε χαμόγελο.
Δαίμονας ή όχι,
ήταν ευτυχισμένος που έβλεπε τη γυναίκα του.